# מדד דאו ג'ונס

ממוצע דאו ג'ונס 1896–2024 (לוגריתמי)
**מדדדַאוּ ג'וֹנְס** (באנגלית: **Dow Jones**), המוכר בכינויו "**הדאו**", נחשב לאחד ממדדי המניות הוותיקים והמשפיעים ביותר בזירה הפיננסית העולמית. המדד עוקב אחר ביצועיהן של 30 חברות ענק בבורסה לניירות ערך בניו יורק, המייצגות את חוסנה של הכלכלה האמריקאית. באופן רשמי נקרא "**ממוצע התעשייה דאו ג'ונס**", אך למרות שמו הוא כולל תמהיל רחב של מגזרים עסקיים כמו טכנולוגיה, פיננסים, קמעונאות ושירותים. ייחודו המבני של המדד טמון בשיטת שקלול המבוססת על מחיר המניה, וזאת בשונה מהסטנדרט המודרני המקובל במדדים כמו ה-S&P 500 המשוקללים לפי שווי שוק. כמי ששימש במשך עשורים כמדד הייחוס המרכזי והבלעדי לבחינת "דופק השוק" בניו יורק, הדאו ממשיך להוות אינדיקטור קריטי למגמות המקרו-כלכליות בארצות הברית ובעולם כולו.

בנוסף למדד זה, הנ"ל קיימים גם מדדי "דאו ג'ונס" אחרים לענפי כלכלה שונים בארצות הברית ולבורסות מסביב לעולם.

## היסטוריה

ממוצע תעשייתי של דאו ג'ונס
 1896–2024
מייסדו של המדד הוא העיתונאי צ'ארלס דאו, שהיה מהוגי רעיונות המדדים בעולם של שוק ההון. דאו ייסד את העיתון וול סטריט ג'ורנל והיה לעורכו. הוא גם הקים את חברת דאו ג'ונס אנד קומפני שאמונה על פרסום מידע מהשווקים הפיננסיים למשקיעים ולמתעניינים. דאו החל את רעיון המדד באמצעות רישום מניות ברשימות אישיות, וזה התפתח בהדרגה למדד הוותיק ביותר שפעיל ברציפות זמן רב יותר מבין כל המדדים בבורסות בעולם.

המדד הראשון התפרסם ב-26 במאי 1896, והרכיבו אותו מניות של 12 חברות תעשייה גדולות בארצות הברית. ערכו ביומו הראשון עמד על 40.94 נקודות. באותה שנה הוא הגיע גם לשפל כל הזמנים של 28.48 נקודות. חברת ג'נרל אלקטריק הייתה כלולה במדד במשך התקופה הארוכה ביותר לאחר שנוספה ב-1907 והוצאה ממנו ב-2018.

המדד שמבטא את התנהגות שוקי ההון האמריקנים צנח בשיעורים חדים במספר תקופות במשך העשורים הרבים שבהם הוא נמדד. עקב מלחמת העולם הראשונה הוא צנח ב-24.39% ב-12 בדצמבר 1914. במהלך המשבר הפיננסי הגדול שהתחיל ב-1929 הוא צלל לשפל שאותו לא חצה עד ל-1954. ב-1987 נחתך המדד ב-22.6% ביום שני ה-19 באוקטובר שידוע בכינויו יום שני השחור.

ב-19 במרץ 1999 חצה המדד לראשונה את קו 10,000 הנקודות, בתום יום המסחר. חמישה שבועות אחר כך המדד חצה את קו ה-11,000 הנקודות. בחודש ינואר שנת 2017 חצה המדד לראשונה את קו 20,000 הנקודות. ב-16 במרץ 2020 צנח המדד בכ-12.93%, הצניחה הגדולה ביותר מאז יום שני השחור של 1987, הצניחה אירעה בצל החששות ממגפת הקורונה ומירידה חדה במחירי הנפט. בהמשך אותה שנה התאושש המדד במהירות וב-24 בנובמבר 2020 אף קבע שיא חדש ונסגר לראשונה מעל 30,000 נקודות.

ב-22 בינואר 2024, מדד דאו ג'ונס חצה את רף 38,000 הנקודות בפעם הראשונה. חודש לאחר מכן הוא עבר את רף 39,000, ובמאי, הוא עבר את רף 40,000 הנקודות. ב-10 בדצמבר 2025, חצה את רף 48,000 הנקודות.

## מדדים נוספים

לחברת דאו ג'ונס אנד קומפני ישנם עוד עשרות מדדים יומיים. ביניהם ניתן למנות את מדד דאו ג'ונס לממוצע בתחבורה, מדד דאו ג'ונס לענף השירותים, מדד הדאו ג'ונס לענקיות גלובליות ועוד רבים.

## החברות המרכיבות את מדד דאו ג'ונס

נכון ל-18 בדצמבר 2025, דאו ג'ונס מורכב מהחברות הבאות:

| חברה | לוגו | תעשייה | תאריך הוספה למדד | משקל במדד (%) | סימול |
| --- | --- | --- | --- | --- | --- |
| **אפל** |  | אלקטרוניקה | 6 במרץ 2015 | 3.49 | **AAPL** |
| **אמג'ן** |  | תרופות | 31 באוגוסט 2020 | 4.17 | **AMGN** |
| **אמזון** |  | קמעונאות | 26 בפברואר 2024 | 2.91 | **AMZN** |
| **אמריקן אקספרס** |  | שירותים פיננסיים | 30 באוגוסט 1982 | 4.82 | **AXP** |
| **בואינג** |  | תעופה | 12 במרץ 1987 | 2.67 | **BA** |
| **קטרפילר** |  | מנועים וציוד מכני הנדסי | 6 במאי 1991 | 7.26 | **CAT** |
| **סיילספורס** |  | תוכנה | 31 באוגוסט 2020 | 3.31 | **CRM** |
| **סיסקו מערכות** |  | תקשורת נתונים | 6 ביוני 2009 | 0.99 | **CSCO** |
| **שברון** |  | אנרגיה | 19 בפברואר 2008 | 1.90 | **CVX** |
| **חברת וולט דיסני** |  | שידור ובידור | 6 במאי 1991 | 1.44 | **DIS** |
| **גולדמן זאקס** |  | בית השקעות | 23 בספטמבר 2013 | 11.25 | **GS** |
| **הום דיפו** |  | מוצרי בית | 1 בנובמבר 1999 | 4.56 | **HD** |
| **האניוול** |  | מגוון תעשיות | 31 באוגוסט 2020 | 2.54 | **HON** |
| **IBM** |  | מחשבים ושירותי מחשוב | 29 ביוני 1979 | 3.86 | **IBM** |
| **ג'ונסון אנד ג'ונסון** |  | תרופות | 17 במרץ 1997 | 2.67 | **JNJ** |
| **ג'יי פי מורגן צ'ייס** |  | בנקאות | 6 במאי 1991 | 4.02 | **JPM** |
| **חברת קוקה-קולה** |  | משקאות קלים | 12 במרץ 1987 | 0.90 | **KO** |
| **מקדונלד'ס** |  | מזון מהיר | 30 באוקטובר 1985 | 4.10 | **MCD** |
| **3M** |  | תעשיות מגוונות | 9 באוגוסט 1976 | 2.08 | **MMM** |
| **פרוקטר אנד גמבל** |  | מוצרי צריכה ביתיים | 26 במאי 1932 | 1.87 | **PG** |
| **מרק** |  | תרופות | 29 ביוני 1979 | 1.29 | **MRK** |
| **מיקרוסופט** |  | תוכנה | 1 בנובמבר 1999 | 6.21 | **MSFT** |
| **נייקי** |  | תעשיית הביגוד | 23 בספטמבר 2013 | 0.84 | **NKE** |
| **אנבידיה** |  | שבבים | 1 בנובמבר 2024 | 2.24 | **NVDA** |
| **שרווין-ויליאמס** |  | כימיקלים | 8 בנובמבר 2024 | 4.18 | **SHW** |
| **טרוולרס** |  | ביטוח | 8 ביוני 2009 | 3.77 | **TRV** |
| **קבוצת יונייטד הלת'** |  | ביטוח רפואי | 24 בספטמבר 2012 | 4.21 | **UNH** |
| **ויזה** |  | שירותים פיננסים | 23 בספטמבר 2013 | 4.44 | **V** |
| **וריזון תקשורת** |  | תקשורת | 8 באפריל 2004 | 0.52 | **VZ** |
| **וולמארט** |  | קמעונאות | 17 במרץ 1997 | 1.47 | **WMT** |

## קישורים חיצוניים

 מדיה וקבצים בנושא **מדד דאו ג'ונס** בוויקישיתוף
* אתר חברת דאו-ג'ונס
* אתר מדדי דאו-ג'ונס
* עמי גינזבורג, 30 המניות המשפיעות בכלכלה האמריקאית, באתר TheMarker‏, 2 באפריל 2017
* ״מדד של הצלחה״ - סיפורו של צ'ארלס דאו ומדד דאו-ג'ונס בפודקאסט ״מינהר הזמן״, ״כאן״, תאגיד השידור הישראלי
* מדד הדאו ג׳ונס באתר מיטב לימוד עצמי
* מדד דאו ג'ונס, באתר אנציקלופדיה בריטניקה (באנגלית)

## הערות שוליים